13 Февруари 2018 | 13:50 | Агенция "Фокус"
Добрич. В зала „Европа“ на Областна администрация се провежда среща по въпроси, свързани с ВиК, предаде кореспондент на Радио „Фокус” – Варна. В срещата участват ръководството на Асоциация - ВиК, Съвета на директорите на „ВиК Добрич“ АД, представители на общините в Добричка област и граждани, както и заместник-министърът на регионалното развитие и благоустройството Малина Крумова. В началото на срещата областният управител Красимир Кирилов запозна присъстващите с акценти около Бизнес плана на ВиК - Добрич. Бяха представени причините за искана промяна в цената на водата. Те са две – едната нормативна, другата е свързана с промени, искани от регулатора. В контекста на първата причина роля играе изменението на нормативната база у нас. Новост е въведеният принцип на единна цена за всички потребители на една територия за услугите „доставяне на вода“ и „отвеждане на отпадъчни води“. Освен това се премахва разликата между цените за бита и тези за промишлеността, като ги изравнява. За новия регулаторен период всички потребители ще заплащат една средна цена, което е съществена разлика спрямо прилаганите до момента диференцирани цени – по-ниски за битовите и по-високи за промишлените потребители. Към това се добавя факта, че през новия регулаторен период има увеличение на минималната работна заплата и минималните осигурителни прагове. Основна промяна в практиката на регулатора е въвеждане на механизъм за финансиране на инвестициите във водопроводната и канализационна мрежа. Друг фактор, оказал влияние на цените, е въвеждането от страна на КЕВР на таван на коефициентите за замърсеност, използвани при разпределението на тежестта на цената за пречистване на отпадъчни води между потребителите. В периода 2017 – 2020 г. за 2018 г. спрямо действащите цени увеличението на комплексната цена за битови потребители е 0.32 лв. за куб. м. Задължителното ниво на инвестициите е средно в размер на 400 000 лв. за година, за 15-годишен срок на договора. "В момента срещата протича във формат въпроси на граждани – отговори от страна на отговорни лица по темата. ВиК – Добрич е с най-сериозни технически предизвикателства по отношение на добив на вода предвид характеристиката на региона", посочи зам.-министърът в отговор на коментар от страна на гражданин. С годините това е натрупвало финансови задължения и е предизвикателство, тъй като във времето цената на ел. енергията е нараствала регулярно. "Дълги години инфраструктурата на водното дружество не е обновявана, тъй като това е изисквало огромни средства и сега резултатът е много силна амортизация", посочи зам.-министърът. Според Малина Крумова решение на проблема са новият Бизнес план на ВиК - Добрич и най-мащабният проект на Община град Добрич за подмяна на водопровод. Сред присъстващите на срещата са ръководителят на ВиК - Добрич инж. Тодор Гикински, представители на Борда на директорите – Мария Тодорова, председател, и Детелина Николова, член, кметове на общини – на Добрич Йордан Йорданов, на Генерал Тошево – Валентин Димитров.
Зам.-министър Малина Крумова: МРРБ не е сигурно дали на практика е възможно солидарно уеднаквяване на цената на водата в страната, но това е посоката, в която се гледа
13 Февруари 2018 | 17:11 | Агенция "Фокус"
Добрич. Министерство на регионалното развитие и благоустройството (МРРБ) не е сигурно дали на практика е възможно солидарно уеднаквяване на цената на водата в страната, но това е посоката, в която се гледа. Това заяви по време на срещата с отговорни лица и граждани по въпроси, свързани с ВиК-Добрич, зам.-министърът на регионалното развитие и благоустройството Малина Крумова, предаде кореспондентът на Радио „Фокус” – Варна. По думите на зам.-министър Крумова се търсят справедливи решения по въпроса за цената на водата, но трябва да бъде отчетен и факторът как се добива водата в различните региони на страната.
„Затова ние търсим и междинни варианти чрез различни форми на солидарност да се генерира ресурс, който да бъде насочван именно към ВиК операторите, какъвто в Добрич е краен случай, но не единственият, които поради определени физически или икономически обстоятелства са в затруднено положение и не могат да постигнат същите параметри и същите качества като някои други райони“, заяви Малина Крумова. Някъде, например във Видинско тя се добива лесно и това не струва толкова средства, колкото в Добричка област. Малина Крумова заяви също, че МРРБ е „с отворено ухо“ за проблемите на хората в областта и за конструктивни и ефективни предложения как на практика да бъде подобрена работата на водното дружество. Няколко са нещата, които ще гарантират справянето с проблемите, което е дълъг и не лек процес, и това са увеличаване на събираемостта на задълженията на дружеството, увеличаване на цената на водата, преустановяване на случаите на кражби на вода от абонати.
Малина Крумова подчерта, че проблемите касаят цялата Добричка област и ефектът от прилаганите решения на проблема ще станат видни чак към 2021 година със завършване на дейностите по проекта на Община град Добрич за подобряване на водния сектор и с прилагане на Бизнес плана на ВиК. Проектът и Бизнес планът имат за цел подобряване и осъвременяване на ВиК инфраструктурата, за да бъдат намалени огромните загуба на вода, които възлизат на над 80%, за да бъде поетапно подменяна силно амортизираната система на водопроводи, да се преустановят водните аварии и нарушеното водоподаване в населените места на областта и за да се подобри качеството на предоставените от водното дружество услуги. Срещата в Областна администрация продължи близо 3 часа, с многобройни въпроси от страна на аудиторията, като с времето напрежението ескалира и се прехвърли в емоционални изказвания, което сложи край на срещата. Не се състоя и пресконференция. Много въпроси останаха без отговор.
Зам.-министър Малина Крумова в Добрич: Оперирането на ВиК не може да бъде следено ежедневно от МРРБ, затова си има ръководство на дружеството
13 Февруари 2018 | 14:23 | Агенция "Фокус"
Добрич. Оперирането на ВиК не може да бъде следено ежедневно от Министерство на регионалното развитие и благоустройството (МРРБ), затова си има ръководство на дружеството. Това заяви по време на работна среща по проблеми на ВиК - Добрич зам.-министърът на регионалното развитие и благоустройството Малина Крумова, предаде кореспондент на Радио „Фокус” – Варна. „Прилагани са различни мерки, включително и със съдействието на полицията, за повишаване на събираемостта на задълженията на ВиК – Добрич и тя е достигнала 70%", посочи зам.-министърът. Граждани недоволстват срещу плащането на потребление на общи водомери. ВиК е държавно предприятие, в което според гражданите общините и хората влагат средства и в крайна сметка се отчитат загуби, а потърпевши са гражданите. Те настояват да не се повишава драстично цената на услугата и тя да бъде обективно формирана. Зам.-министърът добави, че според Закона за етажната собственост общите водомери са необходими и ако има съмнение за кражба или някаква нередност, има механизми за коригиране. Граждани недоволстват и срещу начина на осъществяване на ремонти на водопровод, като бяха посочени фрапиращи примери, на които те са били свидетели в жилищни квартали. Бе зададен въпрос има ли шанс държавата да подпомага социално слаби лица и семейства при заплащане на ВиК-услугите и това да бъде нормативно регламентирано както в други страни. „Министерството има амбицията за социална политика, но засега това е само амбиция", посочи Малина Крумова. „Над 1.2 млрд. лв. за 30 години са необходими за инвестиции във ВиК - Добрич", каза зам.-министърът. Граждани отправиха запитване къде са парите, плащани добросъвестно през годините от абонатите и защо сега няма достатъчно средства за инвестиции във водното дружество и защо през годините са правени незначителни подобрения на инфраструктурата. Отчита се от държавата, че през годините назад не са събирани достатъчно средства и затова не са правени значителни подобрения.
Добрич: В зала „Европа“ на Областна управа ще се проведе среща, свързана с проблемите на ВиК
13 Февруари 2018 | 07:34 | Агенция "Фокус"
Добрич. В зала „Европа“ на Областна администрация днес ще се проведе среща, свързана с проблемите на ВиК, съобщиха от пресцентъра на администрацията. Срещата ще започне в 13.00 часа. В нея ще участват ръководството на Асоциация - ВиК, Съвета на директорите на „ВиК Добрич“ АД, представители на общините в Добричка област и граждани. Очаква се на срещата да присъства и заместник-министърът на регионалното развитие и благоустройството Малина Крумова.